می ٹو تحریک (برونائی)

تصغیر|برونائی اور برطانیہ نے جنسی تشدد کے خاتمے کے لیے مشترکہ اجلاس منعقد 2024ء میں کیا۔ اس موقع پر حمایت کے اظہار کے لیے نائب وزیرِ ثقافت، نوجوان و کھیل داتین پدوکا حاجہ ادینا بنت حاجی عثمان (Datin Paduka Hajah Adina binti Haji Othman)، کمشنر برائے خواتین حقوق حاجہ مردیہ حاجی جاکیہ (Hajah Mordiah Haji Jackia) اور صدر ویلفیئر کونسل داتین پدوکا حاجہ انتان حاجی محمد قاسم (Datin Paduka Hajah Intan Haji Mohd Kassim) شریک ہوئیں۔ بااثر خواتین کا اس طرح جنسی تشدد اور ہراسانی کے دو ملکی اجلاس میں شرکت کرنا اندرون ملک ماحول کے جائزے اور مستقبل میں مثبت مرد و زن سماجی ماحول کا اشارہ ملتا ہے جو دنیا بھر کی می ٹو تحریکوں کا ایک اہم مقصد بھی رہا ہے۔

برونائی میں جنسی ہراسانی، طاقت کے غلط استعمال اور سماجی خاموشی کے خلاف مباحثے نے مختلف انداز میں ازسرِنو زور پکڑا ہے۔ جہاں کئی ملکوں میں م ی ٹو تحریک نے 2010کی دہائی کے وسط کے بعد مخصوص میڈیا و ثقافتی عوامل کے زیرِاثر نئی شدت اختیار کی، وہاں برونائی میں سوشل میڈیا اور نوجوانوں کی آن لائن شرکت نے مسائل کو اجاگر کیا اور متاثرین کی آوازوں کو منظرِ عام پر لایا ہے۔

## آغاز اور محرک عوامل
برونائی میں سوشل میڈیا نے نوجوانوں کو اظہارِ رائے کا فورم فراہم کیا۔ آن لائن فورمز، ریڈِٹ تھریڈز اور دیگر پلیٹ فارمز پر شائع تجربات نے موضوع کو مقامی سطح پر نمایاں کیا اور متاثرین اور تحریک کے حامیوں کے درمیان ہم آہنگی پیدا کی۔ آن لائن پلیٹ فارم خیالات اور واقعات کے اظہار اور مشترکہ حکمت عملیوں کے بننے میں معاون ثابت ہوئے۔ سماجی میڈیا اس لیے کار گر ہوا کیوں کہ روایتی میڈیا میں قدامت پسندی اور عوامی لعن طعن کے ڈر کی وجہ سے لوگ کم آگے آ رہے تھے۔ 

## سماجی و قانونی پس منظر
برونائی میں روایتی ثقافتی خاموشی، شرمندگی اور طاقت کے ڈھانچے نے متاثرین کے لیے رپورٹنگ اور انصاف کے حصول کو مشکل بنایا۔ قانونی آمریت یا کمزور نفاذ کی صورتِ حال، ثبوت کے حصول اور شواہد کے تقاضے متاثرین کے لیے رکاوٹ بنے۔ اس پس منظر میں سوشل میڈیا کی نمائش نے مقامی نظامِ انصاف پر دباؤ بڑھایا مگر ماہرین عمرانیات کے مطابق مستقل اصلاحات کے لیے مزید لگاتار کوششوں کی ضرورت باقی ہے، جیسا کہ کئی ایشیائی ممالک میں بھی دیکھا گیا۔

کچھ مقامی کھلے فورموں کے مباحثوں میں عمومی رائے یہ رہی کہ جنسی ہراسانی کے واقعات کم رپورٹ ہوتے ہیں اور متاثرین اکثر خوف یا بدنامی کے باعث خاموش رہتے ہیں۔ اسی تناظر میں آن لائن دعووں اور مباحثوں کا بھی سیاسی اور سماجی اثر محدود یا متضاد رہا ہے۔

## اثرات اور عملی ردِ عمل
آن لائن مباحثات نے بعض معاملات میں فوری عوامی ردِ عمل اور سرکاری توجہ کو جنم دیا۔ متاثرین کی تنظیمیں اور حامی گروپوں کی سرگرمیاں، میڈیا کی کوریج اور عوامی دباؤ نے بعض ادارہ جاتی اقدامات اور حساسیت بیداری کے پروگرام متعارف کروائے۔ تاہم قوانین کے مؤثر نفاذ، عدالتی شفافیت اور متاثرین کے لیے قابلِ رسائی معاونت کی فراہمی اب بھی بڑے چیلنج بنے ہوئے ہیں۔

کچھ مباحثوں میں یہ بھی تنبیہ کی گئی کہ آن لائن کوریج یا عوامی رد عمل بذاتِ خود میں مکمل اصلاح نہیں لا سکتے۔ قانون، تربیت اور سماجی رویوں میں تبدیلی لازمی ہے تاکہ پائیدار نتائج حاصل ہوں۔

## تحریک کی نتیجہ خیزی
2023ء میں ایک تجزیاتی رپورٹ میں بتایا گیا کہ جنسی ہراسانی کے واقعات میں دگنا اضافہ رپورٹ ہوا ہے — جسے منفی رجحان کی بجائے ایک مثبت پیش رفت سمجھا گیا، کیونکہ یہ ظاہر کرتا ہے کہ اب متاثرین اعتماد کے ساتھ رپورٹ درج کرا رہے ہیں۔ رپورٹ کے مطابق، ’’یہ اضافہ خاموشی کے ٹوٹنے اور ادارہ جاتی اعتماد کی علامت ہے‘‘۔

سنگاپور میں قائم ادارہ آئی ایس ای اے ایس یوسف اسحاق انسٹی ٹیوٹ (ISEAS–Yusof Ishak Institute ) جو جنوب مشرقی علاقہ کے حالات کا بہ غور مطالعہ کرتا رہتا ہے، کی ایک تحقیق کے مطابق می ٹو تحریک نے برونائی میں پالیسی سطح پر بھی اثر ڈالا۔ کئی نجی اداروں اور وزارتوں نے ہراسانی کے خلاف پالیسیوں کی نظرِ ثانی کی اور خواتین ملازمین کے لیے شکایتی چینلز بہتر بنائے۔ اس کے ساتھ ساتھ تعلیمی اداروں میں بھی صنفی حساسیت سے متعلق تربیتی پروگرام متعارف کروائے گئے۔

ان واقعات نے واضح کیا کہ می ٹو تحریک صرف مغرب تک محدود نہیں بلکہ اس کے اثرات برونائی جیسے روایتی معاشروں میں بھی محسوس کیے جا سکتے ہیں، جہاں اب خواتین کو اپنی آواز بلند کرنے، انصاف کے مطالبے اور ادارہ جاتی اصلاحات پر بات کرنے کا زیادہ حوصلہ ملا ہے۔

## حوالہ جات

زمرہ:جنسی ہراسانی
زمرہ:می ٹو تحریکیں
زمرہ:برونائی میں خواتین